  Виталий Пронин Кез ёросысь Степанёнки гуртысь Татьяна Ивановна но Саватей Кириллович Макаровъёсты Семьялэн нуналаз «Анай-атайлэн данэз» гадьпусэн пусйизы. Кез ёросысь Степанёнки гуртысь Макаровъёс45 ар ӵоже ӵош уло.Кез ёросысь «Звезда» газетлэн «ВКонтакте» бамысьтызКузпалъёс 45 ар валче уло, вань улонзэс колхозын тыршизы, огъя стажзы 78 ар люкаськемын. Ӟеч ужамзы пӧртэм грамотаосын пусъемын. Озьы ке но кузпалъёслэн тужгес бадӟым данъяськонзы — семьязы. Татьяна Ивановна но Саватей Кириллович 9 пинал — 3 пи но 6 ныл — будэтӥзы, табере соосты 15 внукъёссы шумпотто. Татьяна Ивановна пусъемын 2-тӥ (бронза) но 1-тӥ (азвесь) степенё Материнство медальёсын. Леонид но Василий пиоссы гуртазы ик уло, Леонид 20-тӥ арзэ колхозын тырше, Василий школа котырын берга. Мария, Анна, Евдокия, Елена но Наталья нылъёссы Пермь улосын уло, Ирина нылзы — Кез каргуртын, покчиез Сергей пизы — Курган улосын. — 9 пинал — 9 полэс шумпотон, ваньзы огкадесь кадь, но пӧртэмесь, — шуэ Татьяна Макарова. — Коркамы котьку но нылпи куараен гуж! вазиз. Табере пиосмылэн нылпиоссы дӥнямы вуыло: тазалыкмес но эскеро, юрттӥськыса но кельто. Котькыӵе вакытъёссы вал ке но, кузпалъёс ӧз ӝожтӥськылэ, котьку но ог-огзылы юрттӥськылӥзы. Нырысетӥ пиналъёссэс будэтыны секыт, пе, вал, бӧрысь зӧкъёсыз (бадӟымъёсыз) нылпиоссы асьсэос юрттӥськылӥзы ни. Сиксы кыдёкын ӧвӧл, узы-борыяны, эмезяны котьку дэмен ветлӥзы. Озьы Макаров кузпалъёс нылпиоссэс пичиысен ужаны дышетӥзы. Табере ваньзылэн асьсэлэн семьяоссы, соос но нылпиоссэс ужлы дышето. ________ Татьяна ДЕМЕНТЬЕВА Теги: адямиос  